
Проектът се финансира от Европейския фонд за регионално развитие и от държавния бюджет на Република България

ОТЧЕТ

За изпълнението на Дейност 2 от проекта „Туризмът за развитие на междурегионалното сътрудничество” на община Стрелча  по Оперативна програма „Регионално развитие” 2007 – 2013 на МРРБ – организиране и провеждане на първа партньорска среща между представители на община Стрелча (България) и община Калиманещи (Румъния)

    Във връзка с осъществяването на Дейност 2 от проект „Туризмът за насърчаване на междурегионалното сътрудничество”, реализиран с финансовата подкрепа на Оперативна програма „Регионално развитие” по схема за предоставяне на безвъзмездна финансова помощ BG161PO001/4.2-01/2008 „Подкрепа за междурегионално сътрудничество и обмен на най-добри практики” в гр. Стрелча се проведе среща между представители на община Калиманещи (Румъния) и община  Стрелча (България)  от 28.09. 2009 г. до 02.10. 2009 г. 

ЦЕЛ: 
      В рамките на проекта са предвидени две партньорски срещи на представители на двете общини. Заложената цел е обмяната на ноу-хау за решаване на сходни проблеми и трудности от местен характер, както и обсъждането на характерните особености на двата региона от гледна точка на туристическия им потенциал. Според идеята на проекта установените сходства и различия могат да бъдат заложени в разработването на стратегия за развитие, както и в конкретни дейности за привличане на туристи, които да принесат ползи и за двете общини в рамките на европейската територия.

ПОДГОТОВКА:  

      Екипът на проекта установи контакти с координатора по проекта от страна на община Калиманещи г-н Йон Дидою и съветника по Европейската интеграция г-жа Мария Магеру. Координацията на действията по проекта се осъществяваше чрез електронна поща, факс и телефонни разговори. В хода на подготовката се уточни периода 28.09. – 02.10. 2009 г. като най-подходящ за среща между двете страни, броя на участниците в делегацията – четирима, формата на срещата и програмата. Във връзка с изпълнението на Дейност 2 бе сключен договор между община Стрелча и „Ивент Дизайн” ООД за организиране и провеждане на работно посещение на представителите на община Калиманещи (Румъния) и провеждането на конференция за обмяна на добри практики.

РЕАЛИЗАЦИЯ: 

      Работното посещение на румънската делегация се извърши в рамките на 5 дни, започвайки на 28.09. 2009 г. до 02.10. 2009 г.
 28.09. 2009 г. – понеделник

     Първият ден включваше посрещане, настаняване в хотел „XIX век” и официална вечеря между представители на двете общини. 

Делегацията на община Калиманещи се състоеше от четирима члена: г-н Йон Дидою – секретар на община Калиманещи и координатор по проекта, г-жа Ариадна Дидою – юрист-консулт на общината, г-жа Мария Магеру – съветник по европейската интеграция към Департамента по европейските въпроси на общината и г-жа Аурелия Николаеску - съветник по европейската интеграция към Департамента по европейските въпроси на общината. Румънските гости бяха посрещнати от Ръководителят на проекта и зам-кмет на община Стрелча г-н Иван Иванов, Станислава Станева – координатор по проекта и представителят на „Ивент Дизайн” – Тинка Павлова.

     На официалната вечеря присъстваха кметът на община Стрелча г-н Ильо Ильов, зам-кметът на общината и ръководител на проекта г-н Иван Иванов, председателят на Общинския съвет г-жа Иванка Петришка, Нели Фингарова – г. специалист „Програми и проекти” към община Стрелча и Станислава Станева – информатор в ТИЦ – Стрелча и координатор по проекта. 

     При тази първа среща участниците се запознаха с административното устройство на двете общини, заеманите от тях позиции и функции, които изпълняват, установиха се приликите и отличията в работата на административните апарати. 
    29.09. 2009 г. – вторник

    Програмата за втория ден – 29.09. 2009 г. предвиждаше запознаване с институциите и забележителностите на територията на общината. Денят започна с официална среща в Заседателната зала на община Стрелча по покана на кмета на общината г-н Ильо Ильов и ръководена от ръководителят на проекта г-н Иван Иванов. На срещата бяха представени служители на общината. Участниците размениха информация за административното и териториално деление, население, географски особености и бюджет, начините за предоставяне на административни услуги на гражданите, проблемите, които има за разрешаване от административен и финансов характер. Основните акценти бяха поставени върху усвоените средства от европейски програми през последните години от присъединяването на двете страни към ЕС. Гостите от Румъния разгледаха общинската сграда и се запознаха и с други служители на общината, неприсъствали на срещата, както и с условията на труд в различните отдели на общината. 

      Програмата продължи с посещения на Целодневната детска градина „Д-р Стайко Стайков”, НУ „Паисий Хилендарски” и СОУ „Св. св. Кирил и Методий”, където бяха разменени информация и мнения за системите на образование в двете страни и общини, акцентите в подготовката на бъдещите кадри на общините, а в СОУ „Кирил и Методий” гостите имаха възможността да се запознаят с обучението на ученици по специалностите „готвач” и „сервитьор”, директно обслужващи туристическия бранш. 

    След това румънската делегация посети изложбата „Природата и хората на Стрелча” представена от Туристически информационен център и се запознаха с работата на центъра и ролята му за развитието на туризма в региона. 

    В обедните часове представителите на двете общини с организиран транспорт се отправиха към местността „Кулата”, където гостите бяха запознати с природните забележителности и ресурс за туристически атракции на община Стрелча. В местността бе организиран обяд на открито в стил „барбекю”, на който присъстваха гостите, представители на община Стрелча, общински съветници, представители на целевите групи по проекта, представители на местния бизнес. Пешеходният тур обогати още повече представите за релефа и природните забележителности на общината.

     Следобед делегацията, водена от ръководителя на проекта г-н Иван Иванов посети община Копривщица, страна от НПО „Средногорска съкровищница” и проведе среща с г-н Любомир Цеков, кмет на община Копривщица. Кметът запозна участниците с географските особености, историческото минало и съхранената автентична архитектура и традиции на Копривщица, които са в основата за развитие на туризъм. На срещата присъстваше и г-жа Милена Паралеева, гл. специалист „Евроинтеграция и туризъм” в общината, която придружи групата в обиколката на град Копривщица. В информационния център тя разказа за работата на общината по европейските програми за развитие и представи двете конферентни зали, изградени със средства по програмата „Сапард” -  „Развитие на селските райони” . Групата разгледа къщата-музей „Георги Бенковски” и „Ослековата къща”, където гостите от Румъния придобиха впечатления не само за съхраняване и представяне на историческото наследство, но и за начина на работа на музеите в България. 

    Вторият ден от посещението на румънската делегация завърши с вечеря и уточняване на детайлите по представянето на конференцията на следващия ден. 
    30.09. 2009 г. – сряда

    Третият ден от посещението на румънските представители бе посветен на конференция, на която бяха представени, разгледани и обсъдени характерните особености на двата региона от гледна точка на туристическия им потенциал пред по-широка аудитория включваща представители на Общинския съвет, общинска  администрация, целевите групи по проекта, представители на туристическия бранш – крайни бенефициенти по проекта и обществени организации. 

    Конференцията се проведе в конферентната зала на Балнеохотел „Роза” от 10.00 часа. Предварителната организация извършена от „Ивент дизайн” включваше подготовка на залата, техническо оборудване с помощта на екипа по проекта, регистрация на участниците и получаване от всеки на програма и бадж, осигуряване на преводач от румънски език, кафе-паузи.
    Конференцията на тема „Обмяна на добри практики между общините Стрелча (България) и Калиманещи (Румъния)” беше открита от Кмета на общината г-н Ильо Ильов, а медиатор бе ръководителят на проекта г-н Иван Иванов. По предварително заявената програма конференцията продължи с презентация на характерните особености на община Калиманещи от гледна точка на туристическия потенциал, изнесена от секретаря и координатор по проекта г-н Йон Дидою и дискусия във връзка с предоставената информация. Следваха презентация на същата тема за община Стрелча, подготвена от Станислава Станева – информатор в ТИЦ и координатор по проекта; презентация на балнеолечението в община Стрелча от г-жа Мария Маркова – управител на Балнеохотел „Роза” и информация за историческото минало на Стрелча, като възможност за развитие на туристически атракции. Изложенията от българска страна бяха предварително преведени и размножени на румънски език от екипа на проекта със съдействието на „Ивент дизайн” и предоставени на румънската делегация.

   По време на конференцията на участниците бе поднесен обяд, като след това работата продължи с презентация на тема „Дейността на туристическа асоциация „Средногорска съкровищница”, провеждане на дискусия с целевите групи по проекта: Туристически информационен център – Стрелча, Исторически музей – Стрелча, НПО „Средногорска съкровищница”, Общинска администрация – Стрелча и кметствата на селата Дюлево, Свобода, Смилец и Блатница и анализ на тема „Сходства и различия между туристическия потенциал на община Стрелча (България) и община Калиманещи (Румъния), изнесен от г-жа Мария Магеру. След обобщаването на резултатите и закриването на конференцията от ръководителя на проекта г-н Иван Иванов гостите бяха поканени на вечеря 
    01.10. 2009 г. – четвъртък

   Четвъртият ден бе посветен за запознаване с туристическия потенциал на страната ни. Денят започна с посещение на Исторически музей – гр. Стрелча, където гостите получиха ясна представа за многовековното историческо наследство на региона. Картината бе допълнена с посещението на една от най-големите, интересни и предизвикващи силен научен интерес гробници на територията на България, тракийският култов храм-гробница хероон – „Жаба могила”. Темата по естествен начин  бе продължена с посещението на тракийския комплекс в с. Старосел.

    Програмата за деня продължи с посещение на град Пловдив – Теническият есенен панаир и обиколка на Стария град, където гостите придобиха впечатления за възможности за организиране на туристически дестинации. 

     Вечерта завърши с официална прощална вечеря. На нея бяха обобщени впечатленията от визитата и бяха очертани посоките за бъдещо сътрудничество. Разменени бяха и подаръци, като символ на изграденото и изграждащо се партньорство между двете общини.

    02.10. 2009 г. – петък

   Последният ден от посещението румънските представители се запознаха с условията за развитие на бизнес на територията на община Стрелча. Те посетиха фирма „Еверт лак” ООД, където собственикът г-н Волфганг Еверт запозна групата с етапите на производствения процес и сътрудничеството си представители на румънските бизнес среди. 

    След посещението гостите бяха изпратени от екипа на проекта, Председателя на общинския съвет г-жа Иванка Петришка , общински съветници и представители на бизнеса в града.   

Този документ е създаден в рамките на проект „Туризмът за насърчаване на междурегионалното сътрудничество”, който се осъществява с финансовата подкрепа на Оперативна програма Регионално развитие” 2007-2013 г., съфинансирана от Европейския съюз чрез Европейския фонд за регионално развитие. Цялата отговорност за съдържанието на публикацията се носи от Община Стрелча и при никакви обстоятелства не може да се счита, че този документ отразява официалното становище на Европейския съюз и Управляващия орган.

